ไตรมาสแรกหุ้นคึกโบรกเกอร์ยิ้มกำไรดี
งบโบรกเกอร์ไตรมาสแรกปี 2555 แจ่ม วอลุมตลาดแน่น กำไรพอร์ตลงทุนหนุน เปิดเสรีกระทบไม่มาก แนะเก็งกำไรรอปันผล
22 ก.พ. 2555

งบโบรกเกอร์ไตรมาสแรกปี 2555 แจ่ม วอลุมตลาดแน่น กำไรพอร์ตลงทุนหนุน เปิดเสรีกระทบไม่มาก แนะเก็งกำไรรอปันผล
นายธนเดช รังษีธนานนท์ ผู้ช่วยผู้อำนวยการฝ่ายวิเคราะห์หลักทรัพย์ บริษัทหลักทรัพย์ (บล.) กรุงศรี เปิดเผยว่า แนวโน้มผลประกอบการของ บล. ไตรมาสแรกปี 2555 น่าจะออกมาดีเมื่อเทียบกับไตรมาสแรกปี 2554 และไตรมาสก่อนหน้า เนื่องจากมูลค่าการซื้อขายเฉลี่ยรายวัน (วอลุม) ปรับตัวเพิ่มขึ้นจากปีก่อนหน้าพอสมควร
ทั้งนี้ คาดการณ์ว่าช่วงไตรมาสแรกปี 2555 วอลุมเฉลี่ยจะอยู่ในระดับ 33.5 หมื่นล้านบาท ซึ่งเพิ่มขึ้นจากไตรมาสแรกปี 2554 ที่อยู่ในระดับ 3.1 หมื่นล้านบาท และวอลุมเฉลี่ยทั้งปี 2554 ที่ 2.9 หมื่นล้านบาท นอกจากนี้การที่ดัชนีหุ้นไทยปรับตัวเพิ่มขึ้นมาประมาณ 10% ตั้งแต่ต้นปีทำให้คาดว่าโบรกเกอร์จะมีกำไรจากพอร์ตลงทุนที่ดี
อย่างไรก็ตาม ค่าคอมมิชชันเฉลี่ยทั้งกลุ่มอาจปรับลดลงเล็กน้อยหลังการเปิดเสรีเต็มรูปแบบตั้งแต่ต้นปีที่ผ่านมา โดยคอมมิชชันเฉลี่ยของโบรกเกอร์ 4 แห่งที่ทำการวิเคราะห์ ประกอบด้วย บล.เอเซีย พลัส (ASP) บริษัท ทุนภัทร (PHATRA) บล.บัวหลวง (BLS) และ บล.เมย์แบงก์ กิมเอ็ง (MBKET) น่าจะลดลงจากระดับ 0.17% ในปี 2554 เหลือ 0.15% ในปีนี้ ซึ่งอาจเป็นตัวแปรสำคัญที่ส่งผลกระทบต่อผลประกอบการของกลุ่มหลักทรัพย์ได้
สำหรับการลงทุนในหุ้นกลุ่มหลักทรัพย์แนะนำเพียงเก็งกำไรตามกระแส หรือซื้อดักรอการประกาศจ่ายเงินปันผล เพราะหุ้นกลุ่ม บล.จ่ายปันผลค่อนข้างดี แต่ราคาหุ้นผันผวนตามภาวะตลาดจึงไม่แนะนำให้ถือลงทุนระยะยาว ทั้งนี้แนะนำถือ ASP รอรับเงินปันผล โดยคาดว่าบริษัทจะจ่ายเงินปันผลปี 2554 อีก 0.11 บาท ให้ราคาเหมาะสม 2.48 บาท
น.ส.สุนันทา วสะภิญโญกุล ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า แนวโน้มผลประกอบการไตรมาสแรกปี 2555 ของกลุ่มหลักทรัพย์น่าจะออกมาดีกว่าไตรมาส 4 ปี 2554 และดีขึ้นเล็กน้อยเมื่อเทียบกับช่วงเดียวกันปีก่อน หลังภาวะการลงทุนในตลาดหุ้นคึกคักทำให้โบรกเกอร์มีกำไรจากพอร์ตลงทุน ขณะที่วอลุมเฉลี่ยปรับตัวเพิ่มขึ้นเช่นกัน โดยคาดว่าในช่วงไตรมาสแรกปี 2555 วอลุมจะอยู่ที่ประมาณ 3 หมื่นล้านบาท เพิ่มขึ้นจาก 2.2 หมื่นล้านบาท ในช่วงไตรมาส 4 ที่ผ่านมา
นอกจากนี้ คาดการณ์ว่าการเปิดเสรีธุรกิจหลักทรัพย์น่าจะทำให้ค่าคอมมิชชันเฉลี่ยของกลุ่มลดลงมาอยู่ที่ 0.16% จากปีก่อนอยู่ที่ 0.18% และอาจทำให้ผลประกอบการทั้งปีลดลงได้ ซึ่งต้องจับตาดูต่อไป ทั้งนี้แนะนำซื้อ บล.เคจีไอ (KGI) เพื่อรอรับเงินปันผล และแนะนำซื้อ PHATRA ให้ราคาเหมาะสม 40 บาท